Επαναστατικός Αγώνας

Ο Επαναστατικός Αγώνας (Ε.Α.) είναι ελληνική αναρχική οργάνωση, γνωστή για τις επιθέσεις της σε κυβερνητικά κτίρια και στην αμερικανική πρεσβεία στην Αθήνα. Αναγνωρίζεται ως τρομοκρατική οργάνωση από την ελληνική κυβέρνηση, την Ευρωπαϊκή Ένωση και τις Ηνωμένες Πολιτείες. Η πρώτη του ενέργεια ήταν βομβιστική επίθεση με δύο βόμβες στα δικαστήρια στη Σχολή Ευελπίδων τις 5 Σεπτεμβρίου 2003. Έχει πραγματοποιήσει συνολικά 17 χτυπήματα, με πιο πρόσφατο το 2014.

Ιστορία 
Ο Επαναστατικός Αγώνας δημιουργήθηκε το 2003, ένα χρόνο μετά την εξάρθρωση της 17 Νοέμβρη, της οποίας οι ενέργειες αποτέλεσαν έμπνευση για τον Ε.Α. Τον Μάιο του 2004, η οργάνωση δημοσίευσε το πρώτο της μανιφέστο στο περιοδικό Το Ποντίκι, στο οποίο εξέφραζε τους εθελοντικούς, αναρχικούς ιδεολογικούς της στόχους ενάντια στην παγκοσμιοποίηση και τον ιμπεριαλισμό. Μετά την επίθεση με RPG-7 εναντίον της αμερικανικής πρεσβείας τις 12 Ιανουαρίου 2007 και την επίθεση σε αστυνομικό σταθμό στη Νέα Ιωνία μερικούς μήνες αργότερα, ο Επαναστατικός Αγώνας θεωρήθηκε η μεγαλύτερη εγχώρια απειλή μετά την εξάρθρωση της 17 Νοέμβρη το 2002. Η Ευρωπαϊκή Ένωση πρόσθεσε τον Ε.Α. στις χαρακτηρισμένες ως τρομοκρατικές οργανώσεις τις 29 Ιουνίου 2007. Τις 18 Μαΐου 2009, ανακοινώθηκε ότι η υπουργός εξωτερικών των ΗΠΑ Χίλαρι Κλίντον είχε αναγνωρίσει επίσημα τον Επαναστατικό Αγώνα ως ξένη τρομοκρατική οργάνωση.

Τις 10 Μαρτίου 2010, εντοπίστηκαν δύο άντρες να κλέβουν ένα αυτοκίνητο SEAT Ibiza στη Δάφνη Αττικής τις 4:40 π.μ. και αντιστάθηκαν στη σύλληψη πυροβολώντας εναντίων των αστυνομικών. Ένας από αυτούς, ο Λάμπρος Φούντας, ο οποίος βρέθηκε ότι ήταν στις λίστες παρακολούθησης τρομοκρατών από το 1995, σκοτώθηκε από πυροβολισμό, ενώ ο άλλος διέφυγε, αφήνοντας όμως ίχνη που τον συνέδεσαν με προηγούμενες τρομοκρατικές επιθέσεις. Τον Απρίλιο του 2010, ύστερα από μακροχρόνιο έρευνα, προσήχθησαν έξι ύποπτοι. Περαιτέρω έρευνες οδήγησαν την αστυνομία στην ανακάλυψη 119.000 € σε μετρητά, πυροβόλων Zastava, ψεύτικων ταυτοτήτων που χρησιμοποιούνταν για να νοικιάζονται κρησφύγετα, εκρηκτικών (195 κιλά ANFO) και λεπτομερών σχεδίων για μελλοντικές τρομοκρατικές επιθέσεις. Αργότερα η αστυνομία ερευνώντας μια άλλη διεύθυνση στην Κυψέλη νοικιασμένη με ψεύτικη ταυτότητα ανακάλυψε ένα RPG-7. Επίσης βρέθηκαν χειροβομβίδες, δύο AK-47 και ένα υποπολυβόλο MP5 το οποίο βρέθηκε μέσω βαλλιστικής ότι συνδεόταν με προηγούμενες επιθέσεις.

Στα τέλη του Απριλίου του 2010, οι τρεις κύριοι ύποπτοι επιβεβαίωσαν την συμμετοχή τους στον Επαναστατικό Αγώνα με γράμμα προς τον τύπο, αλλά αρνήθηκαν ότι η κυβέρνηση κατάφερε να αποδείξει ότι συμμετείχαν στις δράσεις που σχετίζονταν με τις κατηγορίες του. Υποσχέθηκαν να συνεχίσουν την επαναστατική τους δράση για όσο ζουν. Οι τρεις αναρχικοί ήταν ο Νίκος Μαζιώτης, η Πόλα Ρούπα και ο Κώστας Γουρνάς. Τον Ιούνιο του 2012 ο Μαζιώτης και Ρούπα παραβίασαν τους περιοριστικούς όρους και χάθηκαν τα ίχνη τους.

Τις πρωινές ώρες της Πέμπτης, 10 Απριλίου 2014, ύστερα από δύο προειδοποιητικά τηλεφωνήματα, ένα παγιδευμένο όχημα με 75 κιλά εκρηκτικά, εξεράγη έξω από τα γραφεία της Τράπεζας της Ελλάδος στην οδό Αμερικής στην Αθήνα, προκαλώντας εκτεταμένες ζημίες, αλλά όχι τραυματισμούς. Την Τετάρτη 16 Ιουλίου 2014 ο Μαζιώτης συνελήφθη στο Μοναστηράκι ύστερα από συμπλοκή με αστυνομικούς και ανταλλαγή πυροβολισμών από τους οποίους τραυματίστηκαν ο ίδιος ο Μαζιώτης, ένας αστυνομικός και δύο τουρίστες. Η Πόλα Ρούπα συνελήφθη εκ νέου τις 5 Ιανουαρίου 2017.

Κατάλογος επιθέσεων 
 5 Σεπτεμβρίου 2003: διπλή βομβιστική επίθεση στα δικαστήρια στη Σχολή Ευελπίδων. Υπήρξε προειδοποιητικό τηλεφώνημα για ένα μόνο μηχανισμό, ενώ ο δεύτερος εξερράγη 15 λεπτά αργότερα και πιθανός στόχος ήταν οι αστυνομικοί.
 14 Μαρτίου 2004: τοποθέτηση βόμβας με ωρολογιακό μηχανισμό στη Citibank στο Νέο Ψυχικό. Ο μηχανισμός εξουδετερώθηκε.
 5 Μαΐου 2004: τριπλή βομβιστική επίθεση στο αστυνομικό τμήμα Καλλιθέας. Η τρίτη βόμβα εξερράγη 15 λεπτά μετά τις άλλες δύο.
 29 Οκτωβρίου 2004: αποτυχημένη επίθεση με ενσύρματη βόμβα εναντίον δύο λεωφορείων των ΜΑΤ στη αερογέφυρα της Πέτρου Ράλλη.
 2 Ιουνίου 2005: βομβιστική επίθεση στο υπουργείο Απασχόλησης.
 12 Δεκεμβρίου 2005: βομβιστική επίθεση στο υπουργείο Οικονομικών.
 30 Μαΐου 2006: επίθεση με εκρηκτικό μηχανισμό σε γειτονιά στον Λυκαβηττό όπου έμενε ο Γιώργος Βουλγαράκης.
 12 Ιανουαρίου 2007: επίθεση με ρουκετοβόλο στην Αμερικανική Πρεσβεία.
 30 Απριλίου 2007: επίθεση με χειροβομβίδα αμυντικού τύπου και αυτόματο όπλο στο Αστυνομικό Τμήμα Περισσού στη Νέα Ιωνία.
 24 Οκτωβρίου 2008: έκρηξη αυτοσχέδιου μηχανισμού στα γραφεία της Royal Dutch Shell στο Νέο Φάληρο.
 23 Δεκεμβρίου 2008: πυροβολισμοί εναντίον κλούβας ΜΑΤ στο Γουδή.
 5 Ιανουαρίου 2009: ένοπλη επίθεση εναντίον των αστυνομικών που φρουρούσαν το υπουργείο Πολιτισμού, με τραυματισμό αστυνόμου.
 18 Φεβρουαρίου 2009: βομβιστική επίθεση στα κεντρικά γραφεία της Citibank στην Κηφισιά.
 9 Μαρτίου 2009: βομβιστική επίθεση σε υποκατάστημα της Citibank στη Νέα Ιωνία.
 12 Μαΐου 2009: βομβιστική επίθεση σε υποκατάστημα της Eurobank στην Αργυρούπολη Αττικής.
 2 Σεπτεμβρίου 2009: βομβιστική επίθεση στο χρηματιστήριο Αθηνών.
 10 Απριλίου 2014: βομβιστική επίθεση στην Τράπεζα της Ελλάδας, στην οδό Αμερικής.

Παραπομπές

Εξωτερικοί σύνδεσμοι 
 Επίσημη ιστοσελίδα
 Επαναστατικός Αγώνας  (PDF)
 MIPT Terrorism Knowledge Base

Τρομοκρατία στην Ελλάδα
Τρομοκρατικές οργανώσεις
Αναρχικές οργανώσεις στην Ελλάδα